མུས་པ་ཆོས་རྗེ་ཐུགས་རྗེ་དཔལ་བ་ལ་བསྟོད་པ། ༅།། ཤྲཱི་ཡ་སེསྟུ། གང་ཐུགས་སྙིང་རྗེ་ཆེན་པོའི་དཔལ་མངའ་བ། །མཐའ་ཡས་འགྲོ་ལ་བུ་གཅིག་ལྟར་དགོངས་ཤིང། །བདག་བས་གཞན་གཅེས་འབྱོངས་པའི་ཐབས་མཁས་ཀྱིས། །ཕན་བདེའི་ལམ་ལ་འགོད་མཛད་ཁྱོད་ཕྱག་འཚལ། །ཐུགས་བསྐྱེད་རྨད་བྱུང་དམ་པའི་རིགས་འཁྲུངས་ནས། །བྱིས་པའི་དུས་ནས་སྙིང་རྗེའི་རོལ་པ་ཅན། །དཔལ་གྱི་འབྱུང་གནས་རྒྱལ་བའི་བསྟན་པ་ལ། །གཞོན་ནུར་རབ་བྱུང་གྱུར་པ་ཁྱོད་ཕྱག་འཚལ། །གཞུང་ལུགས་ཡོངས་ལ་ཐུགས་སྦྱངས་མཁྱེན་པའི་ཕུལ། །ཆོས་རྗེའི་སྤྱན་སྔར་གཞོན་ནུ་ནོར་བཟང་ལྟར། །དཔལ་ལྡན་བླ་མ་ཚུལ་བཞིན་བསྟེན་པ་ལ། །དད་པའི་ཕ་མཐར་ཕྱིན་པ་ཁྱོད་ཕྱག་འཚལ། །ཁྱོད་ཐུགས་སྒྲུབ་ལ་རྩེ་གཅིག་ཉེར་གཞོལ་ཏེ། །བས་མཐའི་གནས་སུ་གཡེང་བས་མ་གོས་པར། །ཡང་དག་བསྙེན་སྒྲུབ་མ་ལུས་མཐར་ཕྱིན་པའི། །རྗེ་བཙུན་དཔལ་ལྡན་བླ་མར་མགོས་ཕྱག་འཚལ། །སངས་རྒྱས་ཀུན་དངོས་རིན་ཆེན་བླ་མ་ཡིས། །ཐུགས་སྲས་མཆོག་ཏུ་རྗེ་ཡིས་དབང་བསྐུར་ནས། །བཤད་དང་སྒྲུབ་པའི་དཔལ་གྱི་མཛད་པ་ཅན། །རྒྱལ་ཚབ་དམ་པའི་ཞབས་ལ་མགོས་ཕྱག་འཚལ། །རིམ་གཉིས་ཟུང་འཇུག་ཉམས་རྟོགས་མཐར་ཕྱིན་པའི། །ཐུགས་དམ་ངང་ནས་རྗེ་བཙུན་བིར་ཝ་པ། །མངོན་སུམ་གཟིགས་པའི་དཔལ་ལྡན་བླ་མ་ལ། །མི་ཕྱེད་དད་པའི་ཡིད་ཀྱིས་གུས་ཕྱག་འཚལ། །དེ་ལྟར་རྩེ་གཅིག་གསོལ་བ་བཏབ་པའི་མཐུས། །ཚེ་རབས་ཀུན་ཏུ་སྐད་ཅིག་མི་འབྲལ་བར། །ཐུགས་རྗེ་ཆེན་པོའི་དཔལ་གྱིས་རྗེས་བཟུང་ནས། །བྱང་ཆུབ་མཆོག་གི་གནས་ལ་འགོད་གྱུར་ཅིག །ཚིགས་བཅད་རེ་རེར་མཚན་སྤེལ་ཏེ། གྲོལ་མཆོག་གི་བློ་མཚོ་ལས་སོ། །